Més de 1000 persones sumen quilòmetres a Burjassot contra la violència de gènere
2025-07-24

Dins dels actes programats per a commemorar el Dia Internacional contra la Violència de Gènere, més de 1.000 persones van eixir als carrers a Burjassot, diumenge passat 25 de novembre, per a participar en la IX Volta a Peu contra la Violència de gènere, organitzada des de la regidoria d’Igualtat de l’Ajuntament de Burjassot, que dirigeix la regidora Lluna Àrias, a través d’Espai Dona.

El color morat, símbol de la lluita contra aquesta xacra social, va envair la Plaça de l’Ajuntament des d’una hora abans de l’inici de la carrera, amb els centenars d’ulleres, samarretes, bandes i altres articles amb que els veïns i veïnes de Burjassot anaven abillats per a llançar-se a córrer, a marxar o a caminar en aquesta multitudinària Volta a Peu, la celebració de la qual va comptar amb la col·laboració de la Policia Local, Protecció Civil, a més de diferents entitats i associacions locals. Per part seua, el Club de corredors populars Burjarunners va col·laborar activament en aquest matí reivindicatiu venent samarretes d’edicions passades de la seua 10K. La recaptació d’aquestes vendes anirà destinada a ALANNA, entitat sense ànim de lucre que treballa per a eradicar les desigualtats socials, des d’una perspectiva de gènere.

Abans de donar el tret d’eixida per part de l’alcalde de Burjassot, Rafa García, la regidora Lluna Àrias va animar a tots els presents a continuar donant suport a aquestes iniciatives i a continuar denunciant qualsevol tipus de gest, actitud o acte de caràcter masclista, en qualsevol pla de la societat. Poc abans, el duo valencià “Reina Roja” va interpretar, en directe, diverses cançons que versaven sobre la lluita contra la violència masclista.